ઉરીમાં થયેલા આતંકી હુમલા અને ભારત તરફથી કરાયેલા સર્જીકલ સ્ટ્રાઇકના ભારત અને પાકિસ્તાન વચ્ચે વધી રહેલા તણાવ બાદ બંને દેશોના કલાકારોને આ સમસ્યાનો સામનો કરવો પડી રહ્યો છે. એ દિલ હૈ મુશ્કીલ ફિલ્મમાં પાકિસ્તાની અભિનેતા ફવાદ ખાને કામ કર્યુ છે, આ કારણે મનસે અને સિને ઑનર્સ એસોસિએશન પહેલા જ પોતાનો વિરોધ દર્શાવી ચૂક્યા છે. સિને ઑનર્સ એસોસિએશને એ દિલ હૈ મુશ્કીલને સિનેમાઘરોમાં બતાવવાની મનાઇ કરી દીધી છે. ત્યારબાદ ફિલ્મના બિઝનેસને લઇને સવાલો ઉઠી રહ્યા છે. સિને ઑનર્સ એસોસિએશને મનાઇ કર્યા બાદ મહારાષ્ટ્ર, ગોવા, ગુજરાત અને કર્ણાટકના અમુક ભાગોમાં સિંગલ સ્ક્રીન સિનેમાઘરોમાં પણ આ ફિલ્મ રિલીઝ નહિ થાય.